(क) खासि हाग्रा बिजौ मोन जिनै, (ख) बिसिमाव बेदर थलासे जखानि (ग) आगर सिथानि रोदा थलासे जखानि (घ) थालिर बिलाइ एबा आनारस बिलाइ गोरलै आदा फुवासो जखानि। बेपोर गासैखौबो बुथुमनानै लाखानांगौ। एमाव बानायनाय समाव मायरं बागसाखौ घन्टा मोन्थामसो सिगां दैयाव सोमनानै लानांगौ। बेनि उनाव दैनिफ्राय बोखांनानै घन्टासेसो सम मायरंनि दैखौ फसरगारजोबनांगौ। बेनि उनाव खांनानै लानाय बिफां-लाइफांनि बिलाइ आरो बेदर रोदाफोरखौ उवाल एबा दिंखियाव गुन्दै सौग्लिनानै लायो। बेनि उनाव सोमखानै दोननाय मायरंखौ जयै देफानानै अन-गुन्दै खालामो। बे अनखौनो संग्रायाव मोजाङै दै सारस्रिनानै नाग्लिनाय जायो। बेनि उनाव बेखौ फिसा-फिसा लादुरा खालामनानै इसे दाब्ले-दाब्ले रोखोमै दानाय जायो। बेखौ गुबुन मोनसे संग्राय एबा सान्दांगायाव दोननानै फोराननानै लायो। बानायगोदान एमावखौ एमाव गोरलै बुंनाय जायो। बे एमाव गोदान लादुरानि सायाव थाइनै गोजाम एमावखौ सिफ्रुनानै बेनि बेनि गुन्दैखौ सारनानै होनाय जायो। बर’फोरा बेखौनो एमाव मोखां बुंङो। एमाव गोरलैनि सायाव मायनि जिगाब इसे सारनानै हरब्रै दोनहाबनाय जायो। बेनि उनावसो बेयो एमाव महर मोनो। जौ बानायनायाव बागसा मायरंनि गोनां जायो। जौ बानायनाय समाव ओंखामआ गेफे जायोब्ला जौ जाया। जौ संनाय ओंखामआ स्राव-स्राव जानांगौ।